**Informatívna správa o vyhľadávaní a potieraní nelegálnej práce a nelegálneho zamestnávania za rok 2016**

1. **Úvod**

Ministerstvo práce, sociálnych vecí a rodiny Slovenskej republiky (ďalej len „ministerstvo“) predkladá Informatívnu správu o vyhľadávaní a potieraní nelegálnej práce a nelegálneho zamestnávania za rok 2016 (ďalej len „správa“) na rokovanie vlády Slovenskej republiky. Plní tým úlohu č. B.2 stanovenú ministrovi práce, sociálnych vecí a rodiny uznesením č. 527 z 3. októbra 2012 k Informatívnej správe o vyhľadávaní a potieraní nelegálnej práce a nelegálneho zamestnávania za I. polrok 2012.

Účelom tejto správy je informovať o stave v oblasti vyhľadávania a potierania nelegálnej práce a nelegálneho zamestnávania za obdobie roka 2016. Informácie uvedené v správe vychádzajú z výsledkov kontrolnej činnosti realizovanej v sledovanom období inšpektorátmi práce, Ústredím práce, sociálnych vecí a rodiny (ďalej „ústredie práce“) a úradmi práce, sociálnych vecí a rodiny (ďalej „úrad práce“). Zistenia za rok 2016 sú prezentované v porovnaní s výsledkami činnosti v predmetnej oblasti za predchádzajúce tri kalendárne roky.

Správa obsahuje aj informácie od orgánov štátnej správy, ktoré pri výkone kontroly nelegálneho zamestnávania spolupracujú s kontrolnými orgánmi, a to od Finančného riaditeľstva Slovenskej republiky, Úradu hraničnej a cudzineckej polície Prezídia Policajného zboru a krajských riaditeľstiev Policajného zboru.

1. **Východiská vyhľadávania a potierania nelegálnej práce a nelegálneho zamestnávania**

Kompetencia na výkon kontroly dodržiavania zákazu nelegálnej práce a nelegálneho zamestnávania je zverená kontrolným orgánom, ktorými sú inšpektoráty práce, ústredie práce a úrady práce.

Vymedzenie pojmu nelegálnej práce a nelegálneho zamestnávania, ustanovenie zákazu vykonávania nelegálnej práce a nelegálneho zamestnávania a výkonu kontroly obsahuje zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 82/2005 Z. z.“).

Zákon č. 82/2005 Z. z. upravuje dve skutkové podstaty priestupku nelegálnej práce, podľa ktorého sa za nelegálnu prácu považuje závislá práca, ktorú vykonáva fyzická osoba pre právnickú osobu alebo fyzickú osobu, ktorá je podnikateľom, za súčasného splnenia podmienky spočívajúcej v tom, že táto fyzická osoba

1. nemá s právnickou osobou alebo s fyzickou osobou, ktorá je podnikateľom, založený pracovnoprávny vzťah alebo štátnozamestnanecký pomer podľa osobitného predpisu (zákon č. 311/2001 Z. z. Zákonník práce v znení neskorších predpisov – ďalej len „Zákonník práce“, zákon č. 400/2009 Z. z. o štátnej službe a o zmene a doplnení niektorých zákonov v znení neskorších predpisov – ďalej len „zákon č. 400/2009 Z. z.“) alebo
2. je štátnym príslušníkom krajiny, ktorá nie je členským štátom Európskej únie, iným zmluvným štátom Dohody o Európskom hospodárskom priestore alebo Švajčiarskou konfederáciou, alebo osobou bez štátnej príslušnosti (ďalej len „štátny príslušník tretej krajiny“) a nie sú splnené podmienky na jeho zamestnávanie podľa osobitného predpisu (§ 21 ods. 1 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov – ďalej len „zákon č. 5/2004 Z. z.“).

Zákon č. 82/2005 Z. z. upravuje štyri skutkové podstaty správneho deliktu nelegálneho zamestnávania, podľa ktorého je takýmto správnym deliktom zamestnávanie právnickou osobou alebo fyzickou osobou, ktorá je podnikateľom, ak využíva závislú prácu

1. fyzickej osoby a nemá s ňou založený pracovnoprávny vzťah alebo štátnozamestnanecký pomer podľa osobitného predpisu (Zákonník práce, zákon č. 400/2009 Z. z.),
2. fyzickej osoby, má s ňou založený pracovnoprávny vzťah alebo štátnozamestnanecký pomer podľa osobitného predpisu (Zákonník práce, zákon č. 400/2009 Z. z.) a nesplnila povinnosť podľa osobitného predpisu (§ 231 ods. 1 písm. b) zákona č. 461/2003 Z. z. o sociálnom poistení v znení neskorších predpisov), t. j. nesplnila povinnosť prihlásiť zamestnanca do registra poistencov a sporiteľov starobného dôchodkového sporenia vedeného Sociálnou poisťovňou najneskôr pred začatím výkonu činnosti zamestnanca,
3. štátneho príslušníka tretej krajiny a nie sú splnené podmienky na jeho zamestnávanie podľa osobitného predpisu (§ 21 ods. 1 zákona č. 5/2004 Z. z.) alebo
4. štátneho príslušníka tretej krajiny, ktorý sa zdržiava na území Slovenskej republiky v rozpore s osobitným predpisom (zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov – ďalej len „zákon č. 404/2011 Z. z.“, zákon č. 480/2002 Z. z. o azyle a o zmene a doplnení niektorých zákonov v znení neskorších predpisov – ďalej len „zákon č. 480/2002 Z. z.“).

Nevyhnutným predpokladom preukázania porušenia zákazu nelegálnej práce a nelegálneho zamestnávania pri výkone kontroly je preukázanie výkonu závislej práce. Závislá práca je podľa Zákonníka práce v znení neskorších predpisov definovaná ako práca vykonávaná vo vzťahu nadriadenosti zamestnávateľa a podriadenosti zamestnanca, osobne zamestnancom pre zamestnávateľa, podľa pokynov zamestnávateľa, v jeho mene a v pracovnom čase určenom zamestnávateľom.

Kontrolná činnosť je základným nástrojom na vyhľadávanie a potieranie nelegálnej práce a nelegálneho zamestnávania.

Dozor nad dodržiavaním právnych predpisov, ktoré upravujú zákaz nelegálnej práce a nelegálneho zamestnávania je súčasťou činnosti inšpekcie práce, ktorou sa presadzuje ochrana zamestnancov pri práci. Výkon štátnej správy v oblasti inšpekcie práce upravuje zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej „zákon č. 125/2006 Z. z.“).

Povinnosť inšpektorátu práce sankcionovať správny delikt nelegálneho zamestnávania upravuje zákon č. 125/2006 Z. z., ktorý ukladá povinnosť uložiť pokutu zamestnávateľovi alebo fyzickej osobe za porušenie zákazu nelegálneho zamestnávania v sume od 2 000 eur do 200 000 eur a ak ide o nelegálne zamestnávanie dvoch a viac fyzických osôb súčasne, v sume najmenej 5 000 eur.

Dodržiavanie zákazu nelegálnej práce a nelegálneho zamestnávania kontrolujú zamestnanci ústredia práce a úradov práce podľa zákona č. 5/2004 Z. z. v nadväznosti na § 6 ods. 3 zákona č. 10/1996 Z. z. o kontrole v štátnej správe v znení neskorších predpisov. Ústredie práce a úrady práce uložia pokutu právnickej alebo fyzickej osobe za porušenie zákazu nelegálneho zamestnávania od  2 000 eur do 200 000 eur a ak ide o nelegálne zamestnávanie dvoch a viac fyzických osôb súčasne, v sume najmenej 5 000 eur.

Kontrola dodržiavania zákazu nelegálnej práce a nelegálneho zamestnávania vo vzťahu k štátnym príslušníkom tretích krajín je vykonávaná aj v spolupráci s Policajným zborom, najčastejšie s príslušníkmi Úradu hraničnej a cudzineckej polície Prezídia Policajného zboru.

Kontrolné orgány v zmysle ustanovení zákona č. 82/2005 Z. z. posudzujú riziko nelegálneho zamestnávania štátnych príslušníkov tretích krajín, ktorí sa zdržiavajú na území Slovenskej republiky v rozpore s osobitným predpisom a ktorí vykonávajú závislú prácu. Posúdenie rizika je predmetom záujmu Európskej komisie, ktorá od členských štátov Európskej únie vyžaduje pravidelnú identifikáciu odvetví ekonomických činností, v ktorých sa sústreďuje nelegálne zamestnávanie štátnych príslušníkov tretích krajín (ďalej „rizikové odvetvie“), a výkon kontroly nelegálneho zamestnávania najmä v rizikových odvetviach.

Zákon č. 82/2005 Z. z. stanovuje Národnému inšpektorátu práce povinnosť predkladať Európskej komisii každoročne do 1. júla informácie za predchádzajúci kalendárny rok o počte kontrol nelegálneho zamestnávania štátnych príslušníkov tretích krajín, ktorí sa nelegálne zdržiavajú na území Slovenskej republiky, v jednotlivých rizikových odvetviach, percentuálnom podiele kontrolovaných subjektov z počtu zamestnávateľov v každom rizikovom odvetví a o výsledkoch kontrol vykonaných v jednotlivých rizikových odvetviach.

Kontrolné orgány majú informačnú povinnosť podľa zákona č. 82/2005 Z. z., ktorý stanovuje, že štátny príslušník tretej krajiny, ktorý bol nelegálne zamestnávaný podľa § 2 ods. 3 tohto zákona, bude informovaný o jeho práve podať podnet, ak mu dohodnutá mzda nebola vyplatená, o jeho práve uplatniť si nárok na dohodnutú dlžnú mzdu a o jeho práve na doručenie dlžnej mzdy do krajiny, do ktorej sa vráti alebo bude administratívne vyhostený na náklady právnickej osoby alebo fyzickej osoby, ktorej bola právoplatne uložená pokuta za porušenie zákazu nelegálneho zamestnávania podľa § 2 ods. 3 zákona.

Účinným prostriedkom, zefektívňujúcim a zrýchľujúcim výkon kontroly dodržiavania zákazu nelegálnej práce a nelegálneho zamestnávania, je využívanie elektronického prístupu do databázy registra poistencov a sporiteľov starobného dôchodkového sporenia vedeného Sociálnou poisťovňou zo strany inšpektorov práce a kontrolórov ústredia práce a úradov práce v čase výkonu kontroly fyzických osôb nachádzajúcich sa na pracoviskách kontrolovaných subjektov.

Sociálna poisťovňa vedie register poistencov a sporiteľov starobného dôchodkového sporenia, do ktorého je zamestnávateľ povinný prihlásiť zamestnanca na sociálne poistenie najneskôr pred začatím výkonu činnosti zamestnanca. Sociálna poisťovňa a Národný inšpektorát práce majú uzatvorenú dohodu zo dňa 16. novembra 2012 o spolupráci pri poskytovaní údajov z informačného systému Sociálnej poisťovne súvisiacich s výkonom kontroly dodržiavania zákazu nelegálneho zamestnávania fyzických osôb realizovaným inšpektorátmi práce. V roku 2016 došlo k podpisu dodatku č. 2 k vyššie uvedenej dohode, na základe ktorého došlo k prehĺbeniu spolupráce, najmä smerom k rozšíreniu rozsahu informácií poskytovaných Sociálnou poisťovňou potrebných na zabezpečenie efektívneho výkonu kontroly dodržiavania zákazu nelegálneho zamestnávania.

Okrem pokút pôsobia preventívno-represívne aj nasledovné sankčné nástroje, ktoré sa uplatnia v prípade porušenia zákazu nelegálneho zamestnávania.

Inšpektoráty práce sú podľa zákona č. 125/2006 Z. z. povinné vydať na požiadanie na účely preukázania splnenia podmienok podľa osobitného predpisu (napr. zákon č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov) potvrdenie o tom, že ku dňu požiadania nebolo zistené porušenie zákazu nelegálneho zamestnávania, a to do siedmich pracovných dní od požiadania.

Centrálny verejne prístupný zoznam fyzických osôb a právnických osôb, ktoré v predchádzajúcich piatich rokoch porušili zákaz nelegálneho zamestnávania vedie Národný inšpektorát práce v zmysle zákona č. 125/2006 Z. z.

Poskytnutie dotácií z výdavkov štátneho rozpočtu, pomoci a podpory z fondov Európskej únie, resp. účasti na verejnom obstarávaní je podmienené neporušením zákazu nelegálnej práce a nelegálneho zamestnávania.

Ďalším sankčným nástrojom pôsobiacim proti porušovaniu zákazu nelegálneho zamestnávania je aj zaradenie opakovaného porušenia zákazu nelegálneho zamestnávania medzi osobitne závažné porušenia zákona na účely zrušenia živnostenského oprávnenia.

V roku 2016 došlo prostredníctvom novely zákona č. 82/2005 Z. z. k zakotveniu nového inštitútu napomáhajúcemu boju s nelegálnym zamestnávaním. Týmto inštitútom je zakotvenie zákazu pre prijímateľov služieb prijať prácu alebo službu, ktorú im na základe zmluvy dodáva alebo poskytuje poskytovateľ služby prostredníctvom fyzickej osoby, ktorú nelegálne zamestnáva, a to, ak ide o

* cezhraničné poskytovanie služby po dobu presahujúcu päť dní v období 12 mesiacov od prvého poskytnutia služby alebo
* vnútroštátnu dodávku práce alebo cezhraničnú dodávku práce.

Porušenie tohto zákazu je zo strany kontrolných orgánov sankcionované pokutou v rovnakej výške, ako je tomu pri nelegálnom zamestnávaní, t. j. v sume od 2 000 eur do 200 000 eur, a ak ide o dve a viac fyzických osôb súčasne, najmenej v sume 5 000 eur.

Okrem kontrolnej činnosti, a na to nadväzujúceho vyvodzovania zodpovednosti, kontrolné orgány efektívne využívajú aj preventívne pôsobenie formou poskytovania bezplatného poradenstva v rozsahu základných odborných informácií a rád o spôsoboch, ako najúčinnejšie dodržiavať platné právne predpisy upravujúce oblasti dozoru inšpekcie práce.

Základným cieľom výkonu kontroly a preventívneho poradenstva je potieranie všetkých foriem porušovania zákazu nelegálneho zamestnávania.

1. **Kontrolná činnosť a zistenia orgánov inšpekcie práce**

Výkon inšpekcie práce zameranej na kontrolu dodržiavania zákazu nelegálnej práce a nelegálneho zamestnávania bol v roku 2016 realizovaný v rámci:

* plánovaných celoslovenských a krajských úloh, ako aj
* mimoriadnych úloh,
* prešetrovania podaní právnických a fyzických osôb,
* následnej kontroly plnenia nariadených opatrení,
* vyšetrovania udalostí (pracovných úrazov a chorôb z povolania),
* spolupráce s inými orgánmi.

Kontrola osôb nachádzajúcich sa na pracovisku zamestnávateľa sa realizuje jednak ako samostatný výkon inšpekcie práce zameraný výlučne na kontrolu dodržiavania zákazu nelegálneho zamestnávania, ale väčšinou je aj súčasťou výkonov inšpekcie práce zameraných
na dodržiavanie pracovnoprávnych predpisov, predpisov na zaistenie bezpečnosti a ochrany zdravia pri práci a predpisov upravujúcich oblasť sociálnej legislatívy v doprave.

V roku 2016 zrealizovali inšpektoráty práce 64 907 výkonov inšpekcie práce v zložení: 10 631 (16,38 %) v oblasti bezpečnosti a ochrany zdravia pri práci, 4 122 (6,35 %) v oblasti trhového dohľadu, 19 230 (29,63 %) v oblasti pracovnoprávnych vzťahov, 39 (0,06 %) v oblasti jadrového dozoru, 7 513 (11,58 %) v oblasti kontroly dodržiavania sociálnej legislatívy v doprave a 23 372 (36,01 %) výkonov bolo zameraných na kontrolu dodržiavania zákazu nelegálneho zamestnávania. Zdrojom uvedených údajov sú výstupy z informačného systému ochrany práce (ďalej „ISOP“) aktualizované k 19. 01. 2017.

V sústave inšpekcie práce pôsobia od 01. 10. 2013 útvary kontroly nelegálneho zamestnávania (ďalej „ÚKNZ–KOBRA“), ktoré aktívne pôsobili aj v roku 2016. Ide o špecializované tímy inšpektorov práce, ktoré vykonávajú v prevažnej miere kontrolu dodržiavania zákazu nelegálnej práce a nelegálneho zamestnávania. Tento útvar tvorí 35 inšpektorov práce.

ÚKNZ – KOBRA realizujú svoju činnosť okrem bežného pracovného času aj v popoludňajších a nočných hodinách, počas víkendov a sviatkov. Výsledky ich činnosti sa samostatne sledujú a vyhodnocujú. V tejto správe sú zistenia ÚKNZ – KOBRA hodnotené ako súčasť výsledkov kontroly za sústavu inšpekcie práce, ale zároveň sú osobitne prezentované v časti III.B, pretože je potrebné zdôrazniť ich významný podiel na celkových výsledkoch kontrol za sústavu inšpekcie práce.

**III.A. Výsledky kontroly**

Inšpektoráty práce v roku 2016 vykonali celkovo 23 372 kontrol zameraných na preverenie dodržiavania zákazu nelegálnej práce a nelegálneho zamestnávania, v rámci ktorých bolo skontrolovaných 20 857 subjektov (právnických osôb a fyzických osôb, ktoré sú podnikateľmi) a 54 603 fyzických osôb vykonávajúcich prácu na pracoviskách kontrolovaných subjektov. Inšpekciou práce bolo odhalených 1 228 subjektov – zamestnávateľov, ktorí porušili zákaz nelegálneho zamestnávania tým, že nelegálne zamestnávali spolu 2 756 fyzických osôb.

Počet vykonaných inšpekcií práce v roku 2016 zameraných na kontrolu dodržiavania zákazu nelegálneho zamestnávania (príloha k správe - tabuľka č. 1a) opätovne vzrástol v porovnaní s predchádzajúcimi tromi kalendárnymi rokmi. Počet vykonaných kontrol v roku 2016 (23 372) je v porovnaní s rokom 2015 (21 309) vyšší o 9,68 %, v porovnaní s rokom 2014 (20 638) je vyšší o 13,25 % a v porovnaní s rokom 2013 (15 974) vyšší o 46,31 %.

Údaje o vykonaných kontrolách dodržiavania zákazu nelegálnej práce a nelegálneho zamestnávania a ich výsledkoch znázorňuje graf č. 1.

Graf č. 1

Odhalených 1 228 zamestnávateľov, ktorí porušili zákaz nelegálneho zamestnávania v roku 2016 predstavuje 5,89 % z počtu všetkých kontrolovaných subjektov (20 857). Uvedený percentuálny podiel nelegálne zamestnávajúcich zamestnávateľov predstavuje pokles oproti roku 2015, kedy bolo odhalených 7,36 % nelegálne zamestnávajúcich zamestnávateľov z počtu skontrolovaných subjektov, a to aj v porovnaní s rokom 2014 (6,18 %).

Zo skontrolovaných 54 603 fyzických osôb bolo zistené nelegálne zamestnávanie u 2 756 fyzických osôb, čo predstavuje 5,05 % zo všetkých kontrolovaných. Počty kontrolovaných osôb a nelegálne zamestnávaných osôb za predchádzajúce kalendárne roky obsahuje graf č. 2.

Graf č. 2

Počet 2 756 odhalených nelegálne zamestnávaných fyzických osôb zahŕňa 822 nelegálne zamestnávaných žien a 1 934 nelegálne zamestnávaných mužov. Inšpektori práce v roku 2016 odhalili aj nelegálne zamestnávanie mladistvých v počte 42 fyzických osôb.

Bolo zistené nelegálne zamestnávanie 276 fyzických osôb - cudzincov (príloha k správe - tabuľka č. 2a). Do uvedeného počtu nelegálne zamestnávaných cudzincov sú započítavané tie fyzické osoby, ktoré nie sú štátnymi príslušníkmi Slovenskej republiky. V počte 276
je zahrnutých 81 občanov členských štátov Európskej únie, 168 štátnych príslušníkov tretích krajín, ktorí mali povolenie na pobyt a 27 štátnych príslušníkov tretích krajín, ktorí sa na území Slovenskej republiky zdržiavali bez povolenia na pobyt.

Využívanie práce cudzincov v rozpore so zákonom č. 82/2005 Z. z. bolo zistené u občanov niektorých členských krajín Európskej únie. Z nich najväčší počet tvorili nelegálne zamestnávaní občania Maďarska (56 občanov), ktorých prácu využívali zamestnávatelia pôsobiaci najmä v odvetví stavebníctva, dopravy, skladovania a odborných vedeckých a technických činností (z toho 28 bez založenia pracovnoprávneho vzťahu a 28 so založeným pracovnoprávnym vzťahom bez splnenia povinnosti prihlásiť zamestnancov do registra Sociálnej poisťovne) a 12 občanov Českej republiky, najmä v odvetví stavebníctva. Z počtu 195 odhalených prípadov nelegálneho zamestnávania štátnych príslušníkov tretích krajín tvorili najväčší počet občania Srbska (138 osôb), ktorí boli nelegálne zamestnávaní najmä zamestnávateľmi pôsobiacimi v odvetví administratívnych a podporných služieb a občania Ukrajiny (48 osôb), ktorí boli nelegálne zamestnávaní najmä v odvetví priemyselnej výroby a stavebníctva. Najčastejším bolo zistené nelegálne zamestnávanie v dôsledku neprihlásenia zamestnanca na základe založeného pracovnoprávneho vzťahu do registra poistencov a sporiteľov starobného dôchodkového sporenia Sociálnej poisťovne. Prehľad o počtoch odhalených prípadov nelegálneho zamestnávania cudzincov je uvedený v prílohe k správe -tabuľka č. 3a.

Osobitnou skupinou zamestnancov sú mladiství, ktorým vyplýva zvýšená právna ochrana z pracovnoprávnych predpisov a zároveň aj z predpisov na zaistenie bezpečnosti a ochrany zdravia pri práci. Inšpektormi práce bolo odhalené nelegálne zamestnávanie 42 fyzických osôb vo veku do 18 rokov. Využívanie práce mladistvých v rozpore s ustanoveniami zákona č. 82/2005 Z. z. má viaceré riziká, ktoré sú najzreteľnejšie najmä v oblasti bezpečnosti a ochrany zdravia pri práci. Nemožno opomenúť ani negatívny vplyv na vyvíjajúcu sa osobnosť mladistvého a na jeho súčasné a budúce pracovné návyky.

Dôležitým ukazovateľom, ktorý dotvára celkový obraz štruktúry nelegálnej práce a nelegálneho zamestnávania, je aj počet zistení členených podľa najvýznamnejších rizikových odvetví ekonomických činností. Počty odhalených nelegálne zamestnávaných fyzických osôb boli v absolútnych číslach najvyššie v odvetví stavebníctvo (776), administratívne a podporné služby (465) a veľkoobchod a maloobchod (368). Celkový prehľad o počtoch kontrolovaných fyzických osobách a nelegálne zamestnávaných fyzických osôb v členení podľa odvetví ekonomických činností je uvedený v prílohe k správe - tabuľka č. 4a.

Opakované porušenie zákazu nelegálneho zamestnávania bolo zistené v 20 prípadoch. Všetky tieto zistenia boli oznámené príslušnému živnostenskému úradu na účely zrušenia živnostenského oprávnenia.

Z hľadiska podielu počtu zistených prípadov nelegálne zamestnávaných fyzických osôb a celkového počtu kontrolovaných fyzických osôb na pracoviskách zamestnávateľov pôsobiacich v príslušnom odvetví ekonomických činností je zrejmé, že tento percentuálny podiel je najvyšší v odvetví nehnuteľností (21,39 %), odvetví administratívnych a podporných služieb (15,16 %) a v odvetví finančných a poisťovacích činností (9,93 %).

Zákaz nelegálneho zamestnávania bol porušovaný najviac malými zamestnávateľmi s počtom zamestnancov 1 – 9 (príloha k správe - tabuľka č. 5a), a to 1 417 fyzických osôb. Táto skutočnosť bola zistená aj v predchádzajúcich troch kalendárnych rokoch.

V roku 2016 bol zákaz nelegálneho zamestnávania najviac porušovaný spoločnosťami s ručením obmedzeným (nelegálne zamestnávali 1 870 fyzických osôb) a fyzickými osobami, ktoré sú podnikateľmi (nelegálne zamestnávali 781 fyzických osôb). Rovnaký trend v porušovaní zákazu nelegálneho zamestnávania, keď zamestnávatelia s uvedenými právnymi formami najčastejšie porušovali zákaz nelegálneho zamestnávania boli aj v predchádzajúcich rokoch (príloha k správe - tabuľka č. 6a). S ohľadom na tento vývoj boli zamestnávatelia s uvedenými právnymi formami najčastejšie kontrolovaní inšpektorátmi práce.

Najvyšší počet nelegálne zamestnávaných fyzických osôb bol odhalený v Nitrianskom kraji (707) a najnižší v Trnavskom kraji (160) (príloha k správe - tabuľka č. 7a).

Inšpektori práce v roku 2016 zistili nelegálne zamestnávanie 2 756 fyzických osôb, z ktorých 863 vykonávalo pre zamestnávateľa závislú prácu bez založeného (písomne uzatvoreného) pracovnoprávneho vzťahu.

V 1 839 prípadoch bolo porušenie zákazu nelegálneho zamestnávania spôsobené nesplnením prihlasovacej povinnosti zamestnávateľa voči Sociálnej poisťovni za súčasnej existencie založeného pracovnoprávneho vzťahu. Zamestnávanie štátneho príslušníka tretej krajiny, u ktorého neboli splnené podmienky na jeho zamestnávanie podľa osobitného predpisu, t. j. nemal vydané povolenie na prechodný pobyt na účely zamestnania alebo povolenie na zamestnanie, bolo zistené v 27 prípadoch.

V roku 2016 bolo na rozdiel od predchádzajúceho obdobia na území Slovenskej republiky zistené aj nelegálne zamestnávanie 27 štátnych príslušníkov tretích krajín, ktorí sa zdržiavali na území Slovenskej republiky v rozpore s ustanoveniami zákona č. 404/2011 Z. z. alebo zákona č. 480/2002 Z. z. a ktorí vykonávali závislú prácu (príloha k správe - tabuľka č. 8a).

Inšpektoráty práce od 18. júna. 2016 až do konca roka 2016, t. j. od účinnosti právnej úpravy, ktorou sa zakotvila zodpovednosť subjektov za porušenie zákazu prijať prácu alebo službu, dodávanú prostredníctvom nelegálne zamestnávaných fyzických osôb, zistili uvedené porušenie u piatich subjektov, za ktoré navrhli pokuty v celkovej sume 67 000 eur.

**III.B. Činnosť útvarov kontroly nelegálneho zamestnávania – KOBRA**

Rok 2016 bol tretím kalendárnym rokom, za ktorý je možné vyhodnotiť činnosť ÚKNZ – KOBRA. Tieto špecializované útvary na inšpektorátoch práce pôsobia od 1. októbra. 2013 v priamej riadiacej pôsobnosti hlavných inšpektorov práce. Svoju činnosť zameriavajú výhradne na odhaľovanie porušení zákazu nelegálneho zamestnávania, prípadne na dodržiavanie ustanovení Zákonníka práce upravujúcich výkon závislej práce. Inšpektori práce pôsobiaci v ÚKNZ – KOBRA pracujú efektívne, aktívne vyhľadávajú subjekty, v ktorých by mohlo dochádzať k porušovaniu zákazu nelegálneho zamestnávania, zisťujú informácie v teréne a pružne reagujú na potrebu vykonať inšpekciu práce. Zároveň sú materiálne a technicky vybavení na vycestovanie a konajú operatívne z hľadiska času výkonu kontroly.

V roku 2016 sa uskutočnili tri mimoriadne celoslovenské kontrolné akcie ÚKNZ – KOBRA, pri ktorých boli výkony inšpekcie práce realizované inšpektormi práce počas jedného týždňa v územnom obvode iného inšpektorátu práce v rozsahu písomného poverenia generálneho riaditeľa (tzv. výmena krajov). Prvá kontrolná akcia prebehla v 18. týždni roku 2016 v Trenčianskom kraji. Druhá prebehla v 38. týždni roku 2016 na území Bratislavského kraja a posledná mimoriadna akcia bola uskutočnená v 47. týždni, pri ktorej inšpektori práce ÚKNZ – KOBRA kontrolovali jednotlivé okresy Banskobystrického kraja.

Celkové výsledky činnosti ÚKNZ – KOBRA sú zahrnuté vo výsledkoch kontrol, uvedených v predchádzajúcej časti III.A. V záujme zdôraznenia prínosu útvarov v oblasti odhaľovania nelegálneho zamestnávania správa uvádza výsledky kontrol realizovaných ÚKNZ – KOBRA aj samostatne v tejto časti správy. Podiel výsledkov činnosti ÚKNZ – KOBRA na celkových počtoch odhalených prípadov nelegálneho zamestnávania je významný, predstavuje až 74,09 %-ný podiel na celkových zisteniach orgánov inšpekcie práce (počtu odhalených nelegálne zamestnaných osôb). Tento podiel ÚKNZ – KOBRA na celkových výsledkoch sa zvýšil oproti roku 2015 kedy tvoril 69,93%-ný podiel.

Inšpektori práce ÚKNZ – KOBRA v roku 2016 zrealizovali 13 400 kontrol zameraných na preverenie dodržiavania zákazu nelegálnej práce a nelegálneho zamestnávania, v rámci ktorých bolo skontrolovaných 12 493 subjektov (právnických osôb a fyzických osôb, ktoré sú podnikateľmi) a 27 695 fyzických osôb vykonávajúcich prácu na pracoviskách kontrolovaných subjektov. Porušenie zákazu nelegálneho zamestnávania zistili u 883 (7,07 %) zamestnávateľov, ktorí nelegálne zamestnávali 2 042 (7,37%) fyzických osôb. Úspešnosť odhaľovania prípadov porušenia nelegálneho zamestnávania je v percentuálnom vyjadrení vyššia v porovnaní s celkovými výsledkami kontrol nelegálneho zamestnávania za sústavu inšpekcie práce (príloha k správe - tabuľka č. 1a ÚKNZ – KOBRA).

Počet odhalených nelegálne zamestnávaných fyzických osôb 2 042 zahŕňa 558 nelegálne zamestnávaných žien a 1484 nelegálne zamestnávaných mužov. Inšpektori práce ÚKNZ – KOBRA svojou činnosťou zistili aj nelegálne zamestnávanie mladistvých v počte 33 fyzických osôb (príloha k správe - tabuľka č. 2a ÚKNZ – KOBRA).

Inšpektormi práce ÚKNZ – KOBRA bolo odhalené nelegálne zamestnávanie cudzincov v počte 177 fyzických osôb, ktorý zahŕňa 52 štátnych príslušníkov členských štátov Európskej únie a 125 štátnych príslušníkov tretích krajín (príloha k správe - tabuľka č. 3a ÚKNZ – KOBRA). Prevažujúci spôsob porušovania zákazu nelegálneho zamestnávania vo vzťahu k cudzincom bol v dôsledku včasného neprihlásenia zamestnanca na základe založeného pracovnoprávneho vzťahu do registra poistencov a sporiteľov starobného dôchodkového sporenia Sociálnej poisťovne, čo bolo odhalené v 105 prípadoch. Menej často (v 32 prípadoch) bolo odhalené nelegálne zamestnávanie cudzincov, ktorí nemali založený pracovnoprávny vzťah podľa osobitného predpisu. Inšpektori práce ÚKNZ – KOBRA odhalili aj 27 cudzincov, u ktorých neboli splnené podmienky na ich zamestnávanie podľa osobitného predpisu (iný účel pobytu) a 13 prípadov cudzincov, ktorí sa zdržiavali na území Slovenskej republiky v rozpore so zákonom č. 404/2011 Z. z.

Inšpektori práce ÚKNZ – KOBRA zamerali pozornosť najmä na subjekty pôsobiace v odvetviach, ktoré boli vyhodnotené ako rizikové vzhľadom na počet prípadov nelegálneho zamestnávania odhalených v minulom roku v príslušnom odvetví, išlo najmä o odvetvie stavebníctva, odvetvie administratívnych a podporných služieb, veľkoobchodu a maloobchodu a odvetví ubytovacích a stravovacích služieb. Tým, že pozornosť inšpektorov práce ÚKNZ – KOBRA bola zameraná prioritne do týchto rizikových odvetví (tabuľka č. 4a ÚKNZ – KOBRA), aj najviac nelegálne zamestnávaných osôb bolo odhalených v odvetví stavebníctva (636), v odvetví administratívnych a podporných služieb (367), v odvetví veľkoobchodu a maloobchodu (266) a v odvetví ubytovacích a stravovacích služieb (223).

Štruktúra zamestnávateľov, u ktorých bolo inšpektormi práce ÚKNZ – KOBRA zistených najviac porušení zákazu nelegálneho zamestnávania, je podobná ako pri výsledkoch kontrol za celú sústavu inšpekcie práce. Porušovania zákazu nelegálneho zamestnávania sa dopúšťajú najmä zamestnávatelia s počtom zamestnancov 1 – 9 a z hľadiska právnej formy sú to najmä spoločnosti s ručením obmedzeným a ďalej fyzické osoby – podnikatelia (príloha k správe - tabuľky č. 5a ÚKNZ – KOBRA a č. 6a ÚKNZ – KOBRA).

Z hľadiska krajov najlepšie výsledky činnosti dosiahol ÚKNZ – KOBRA Inšpektorátu práce Nitra, ktorého inšpektori práce v roku 2016 odhalili 676 prípadov nelegálneho zamestnávania (príloha k správe - tabuľka č. 7b ÚKNZ – KOBRA).

Jedným z ukazovateľov výsledkov činnosti ÚKNZ – KOBRA je oblasť ukladania pokút. Za porušenie zákazu nelegálneho zamestnávania bolo v roku 2016 právoplatne uložených 771 pokút v sume 2 802 500 eur (príloha k správe - tabuľka č. 9a ÚKNZ – KOBRA).

Nemožno opomenúť ani celospoločenský prínos fungovania ÚKNZ – KOBRA spočívajúci v predchádzaní nelegálnemu zamestnávaniu, najmä v intenzívnejšej kontrole z hľadiska počtu výkonov a denného času, v ktorom sa realizuje. Toto preventívne pôsobenie je dosahované šírením informácií o spôsoboch, ako účinne dodržiavať právne predpisy a upozorňovaním na negatívne dôsledky nelegálneho zamestnávania s priamym ekonomickým dopadom na zamestnávateľov neporovnateľne finančne náročnejším, ako je finančný efekt využívania nelegálneho zamestnávania.

**III.C. Sankcie**

Inšpektoráty práce v roku 2016 (vrátane ÚKNZ – KOBRA) právoplatne uložili pokuty za porušenie zákazu nelegálneho zamestnávania 1 055 zamestnávateľom v sume 3 887 700 eur.

Počet právoplatne uložených pokút v roku 2016 (1 055) je v porovnaní s rokom 2015 (919) vyšší o 14,8 % v porovnaní s rokom 2014 (808) je vyšší o 30,57 % a v porovnaní s rokom 2013 (330) sú uložené pokuty vyššie o 219,7 %. Zvýšené počty právoplatne uložených pokút priamo súvisia so zintenzívnením kontrolnej činnosti a preukazujú zvýšený počet odhalených nelegálne zamestnaných fyzických osôb, k čomu významnou mierou prispela činnosť inšpektorov práce ÚKNZ – KOBRA.

Najvyšší počet pokút bol uložený zamestnávateľom vykonávajúcim svoje činnosti v odvetví stavebníctva – 274 pokút v sume 1 166 800 eur, veľkoobchodu a maloobchodu – 233 pokút v sume 754 200 eur a ubytovacích a stravovacích služieb – 182 pokút v sume 617 200 eur. Počet uložených pokút v týchto odvetviach priamo súvisí s vysokým počtom odhalených subjektov prevažne v rizikových odvetviach (príloha k správe - tabuľka č. 9a). V prílohe k správe sú počty a sumy právoplatne uložených pokút uvedené aj za predchádzajúce tri kalendárne roky. Vyplýva z nich, že v roku 2016 sú počty a sumy pokút najvyššie.

Z hľadiska posudzovania počtu právoplatne uložených pokút v súvislosti s veľkosťou zamestnávateľa určenou počtom zamestnancov bolo najviac pokút uložených zamestnávateľom s počtom zamestnancov 1 – 9, a to 681 pokút v sume 2 416 400 eur (príloha k správe - tabuľka č. 10a). Trend v ukladaní najvyššieho počtu pokút tejto skupine zamestnávateľov, tzv. mikropodnikom, je rovnaký za celé sledované obdobie rokov 2013 až 2016.

Zamestnávateľmi, ktorým boli právoplatne uložené pokuty za porušenie zákazu nelegálneho zamestnávania, boli prevažne spoločnosti s ručením obmedzeným – 601 pokút v sume 2 271 200 eur a fyzické osoby, ktoré sú podnikateľmi – 406 pokút v sume 1 453 000 eur (príloha k správe - tabuľka č. 11a).

1. **Kontrolná činnosť a zistenia Ústredia práce, sociálnych vecí a rodiny a úradov práce, sociálnych vecí a rodiny**

Kontrolná činnosť ústredia práce a úradov práce zameraná na vyhľadávanie a potieranie nelegálnej práce a nelegálneho zamestnávania bola v roku 2016 vykonávaná v rámci:

* zamerania kontrolnej činnosti na I. polrok a II. polrok 2016,
* šetrenia písomných podnetov fyzických a právnických osôb,
* šetrenia podnetov zaznamenaných z bezplatnej telefónnej linky zriadenej na ústredí,
* mimoriadnych celoslovenských úloh,
* rozhodnutia generálneho riaditeľa ústredia práce, resp. riaditeľov úradov práce,
* celoslovenskej kontrolnej aktivity.

**IV.A. Výsledky kontroly**

V roku 2016 bolo zamestnancami útvarov kontroly úradov práce a zamestnancami ústredia práce vykonaných celkom 2 559 kontrol zameraných na dodržiavanie ustanovení zákona č. 82/2005 Z. z., pričom bolo skontrolovaných celkom 5 746 fyzických osôb. Celkom bolo zistených 83 zamestnávateľov, ktorí nelegálne zamestnávali 168 osôb (príloha k správe - tabuľka č. 1b). Pre prehľadnosť sú údaje aj v grafoch č. 3 a 4.

Graf č. 3

Z celkového počtu 2 559 kontrolovaných subjektov bolo zistených 83 zamestnávateľov, ktorí zamestnávali nelegálne, čo predstavuje 3,24 % zo všetkých kontrolovaných.

Graf č. 4

Z celkového počtu 5 746 skontrolovaných fyzických osôb bolo nelegálne zamestnávaných 168 osôb, čo predstavuje 2,92 % (príloha k správe - tabuľka č. 1b).

Nelegálne zamestnávanie žien bolo zistené v 78 prípadoch (32 z nich nemalo so zamestnávateľom založený pracovnoprávny vzťah a 46 nebolo včas prihlásených do registra poistencov a sporiteľov starobného dôchodkového sporenia Sociálnej poisťovne). Nelegálne zamestnávanie mladistvých bolo v roku 2016 zistené v prípade troch osôb (príloha k správe - tabuľka č. 2b).

V období od 28. novembra do 16. decembra 2016 sa uskutočnila celoslovenská kontrola nelegálneho zamestnávania a nelegálnej práce pod pracovným názvom „ISTOTA 2“. Kontrola prebehla súbežne vo všetkých okresoch. Cieľom akcie bolo zvýšiť účinnosť kontroly nelegálneho zamestnávania a nelegálnej práce zamestnancami kontroly ústredia práce a úradov práce v oblastiach najčastejšieho porušovania a obchádzania zákona, posilnenie ochrany práv a právom chránených záujmov prevádzkových zamestnancov v službách a obchode, ako aj zabezpečiť jednotný postup úradov práce a ústredia práce pri vyhľadaní a sankcionovaní nelegálneho zamestnávania uložením pokuty.

Vybranou oblasťou kontroly boli primárne malé a stredné podniky z oblasti obchodu, ubytovacie a stravovacie služby, služby pohostinstiev. Pri tejto identifikácii vychádzalo ústredie práce a úrady práce z výsledkov činnosti kontrolných orgánov za predchádzajúce obdobie, keď práve v uvádzaných oblastiach bol zaznamenaný najvyšší výskyt porušení zákazu nelegálneho zamestnávania.

Spolu bolo skontrolovaných 1 584 zamestnávateľských subjektov a 3 319 zamestnancov. Nelegálne zamestnávanie bolo zistené u 38 zamestnávateľov, ktorí nelegálne zamestnávali 44 osôb.

Kontrolóri úradov práce v roku 2016 vykonali celkom 69 kontrol u zamestnávateľov, ktorí zamestnávali aj štátnych príslušníkov tretích krajín, pričom odhalili 19 zamestnávateľov, ktorí nelegálne zamestnávali 25 štátnych príslušníkov tretích krajín (príloha k správe - tabuľka č. 3b). Išlo najmä o 16 občanov z  Vietnamu, 3 občanov Ukrajiny, 2 občanov Kórey a po jednom občanovi Macedónska, Srbska, USA a Kosova, ktorí pracovali prevažne v oblasti ubytovacích a stravovacích služieb (činnosti reštaurácií a pohostinstiev) (príloha k správe - tabuľka č. 3b).

Z hľadiska ekonomických činností bolo v roku 2016 skontrolovaných najviac osôb v odvetviach veľkoobchodu a maloobchodu – 2 833 osôb, nasleduje odvetvie ubytovacie a stravovacie služby – 1 669 osôb, stavebníctvo – 160 osôb a poľnohospodárstvo, lesníctvo
a rybolov – 151 osôb. Najviac zistených nelegálne zamestnaných osôb bolo v odvetví ubytovacích a stravovacích služieb (spolu 51 osôb), poľnohospodárstva 46 osôb a v odvetví veľkoobchodu a maloobchodu spolu 39 osôb (príloha k správe - tabuľka č. 4b).

Najvyšší počet kontrol dodržiavania zákazu nelegálnej práce a nelegálneho zamestnávania bol v roku 2016 vykonaný u zamestnávateľov s  1 až 9 zamestnancami (príloha k správe - tabuľka č. 5b). V týchto subjektoch bolo skontrolovaných 3 406 fyzických osôb a bolo odhalených 85 nelegálne zamestnaných fyzických osôb.

Najvyšší počet skontrolovaných fyzických osôb a zistených nelegálne zamestnávaných fyzických osôb bol v roku 2016 zaznamenaný u zamestnávateľov s právnou formou fyzické osoby – podnikatelia. Skontrolovaných bolo 2 970 osôb a u nich zistených 87nelegálne zamestnaných fyzických osôb. U zamestnávateľov s právnou formou spoločnosť s ručením obmedzeným bolo skontrolovaných 2 521 fyzických osôb a zistené bolo nelegálne zamestnávanie 74 fyzických osôb (príloha k správe - tabuľka č. 6b).

V prílohe k správe - tabuľka č. 7c sú uvedené údaje o počte odhalených nelegálne zamestnávaných fyzických osôb podľa regiónov. Zo zistení ústredia práce a úradov práce je zrejmé, že najvyšší počet nelegálne zamestnávaných fyzických osôb bol odhalený v Prešovskom kraji (53) a najnižší v Košickom kraji (9).

Kontrolóri ústredia práce a úradov práce v roku 2016 zistili a preukázali nelegálne zamestnávanie 168 fyzických osôb, z ktorých 76 vykonávalo pre zamestnávateľa závislú prácu bez založeného pracovnoprávneho vzťahu. V 77 prípadoch bolo zistené porušenie zákazu nelegálneho zamestnávania spôsobené nesplnením prihlasovacej povinnosti zamestnávateľa voči Sociálnej poisťovni za súčasnej existencie založeného pracovnoprávneho vzťahu. Zistené bolo aj zamestnávanie 15 štátnych príslušníkov tretích krajín, u ktorých neboli splnené podmienky na ich zamestnávanie podľa osobitného predpisu, t. j. nemali vydané povolenie na prechodný pobyt na účely zamestnania alebo povolenie na zamestnanie. Uvedené nelegálne zamestnávanie štátnych príslušníkov tretej krajiny, ktorí nemali povolenie na pobyt na území Slovenskej republiky, bolo vyhodnotené ako porušenie § 2 ods. 2 písm. c) zákona č. 82/2005 Z. z., t. j. využívanie závislej práce štátneho príslušníka tretej krajiny, u ktorého neboli splnené podmienky na jeho zamestnávanie podľa osobitného predpisu (§ 21 ods. 1 zákona č. 5/2004 Z. z.).

 Kontrolóri ústredia práce a úradov práce v roku 2016 nezistili žiadny prípad zamestnávania štátnych príslušníkov tretích krajín, ktorí sa zdržiavali na území Slovenskej republiky v rozpore so zákonom č. 404/2011 Z. z. a ktorí vykonávali závislú prácu (príloha k správe - tabuľka č. 8b).

Z celkového počtu 168 zistených nelegálne zamestnávaných fyzických osôb v roku 2016 bolo zistené aj nelegálne zamestnávanie 45 uchádzačov o zamestnanie (ďalej „UoZ“), z toho poberajúcich sociálne dávky 33 UoZ. Na základe uvedených zistení bolo podaných 16 návrhov na vyradenie fyzických osôb z evidencie uchádzačov o zamestnanie (príloha k správe - tabuľka č. 12).

**IV.B. Sankcie**

Úrady práce v roku 2016 na základe kontrolných zistení vydali v zmysle § 68a zákona č. 5/2004 Z. z. 84 právoplatných rozhodnutí o uložení pokuty v celkovej sume
257 100 eur.

Najviac pokút bolo právoplatne uložených v odvetviach ubytovacie a stravovacie služby – 38 pokút v celkovej sume 110 000 eur, veľkoobchodu a maloobchodu – 24 pokút v celkovej sume 69 500 eur, stavebníctva – 4 pokuty v celkovej sume 22 500 eur, priemyselnej výroby – 4 pokuty v celkovej sume 17 000 eur a v odvetví ostatných činností – 8 pokút v celkovej sume 19 500 eur. Údaje o výške právoplatných pokút, členených podľa ekonomickej klasifikácie, sú uvedené v prílohe k správe - tabuľka č. 9b.

Najviac pokút (56) bolo uložených zamestnávateľom s počtom zamestnancov 1 až 9 (tabuľka č. 10b). Uvedená skutočnosť priamo súvisí s najvyššou mierou výskytu porušení zákona č. 82/2005 Z. z. v tejto skupine zamestnávateľov.

Počet pokút uložených zamestnávateľom členený podľa právnej formy potvrdzuje trend z minulých rokov. Spoločnostiam s ručením obmedzeným bolo právoplatne uložených 46 pokút v sume 143 500 eur. Fyzickým osobám, ktoré sú podnikateľmi, bolo právoplatne uložených 35 pokút v sume 101 100 eur (príloha k správe - tabuľka č. 11b).

1. **Kontrolná činnosť a výsledky kontroly iných orgánov**

Inšpektoráty práce, ústredie práce a úrady práce spolupracujú pri výkone kontroly dodržiavania zákazu nelegálnej práce a nelegálneho zamestnávania s inými orgánmi štátnej správy.

**V.A. Finančné riaditeľstvo SR**

Finančná správa priebežne v rámci výkonu správy daní v zmysle zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov (ďalej „daňový poriadok“) vykonáva činnosti, pri ktorých získava rôzne informácie dôležité pre správne vyrubenie dane. Na účely správneho vyrubovania dane z príjmov zo závislej činnosti, resp. na účely vyhľadávania daňových subjektov, ktoré si nesplnili voči daňovým úradom registračnú a oznamovaciu povinnosť, daňové úrady pri svojej činnosti prihliadajú aj na skutočnosti súvisiace s možným výskytom nelegálneho zamestnávania a nelegálnej práce. V prípade, že zistia skutočnosti, ktoré poukazujú na porušovanie právnych predpisov v oblasti pracovného práva a práva sociálneho zabezpečenia, informujú, s prihliadnutím na ustanovenie § 11 daňového poriadku – daňové tajomstvo, príslušné orgány o zistených skutočnostiach.

V priebehu roka 2016 bolo vykonaných celkom 205 zisťovaní, pri ktorých sa daňové úrady zamerali aj na odhaľovanie nelegálneho zamestnávania a nelegálnej práce. Tieto zisťovania boli vykonané najčastejšie formou miestnych zisťovaní v zmysle § 37 až § 39 daňového poriadku v miestach predaja tovaru, poskytovania služieb, vykonávania prác (196 zisťovaní) a v rámci vyhľadávacej činnosti podľa § 36 daňového poriadku (9 zisťovaní). Zisťovania boli vykonané daňovými úradmi samostatne.

Výkon 205 zisťovaní neviedol k odhaleniu skutočností, ktoré by poukazovali na porušenie platných právnych predpisov v oblasti pracovného a sociálneho práva.

**V.B. Prezídium Policajného zboru SR**

Súčinnostné kontroly podnikateľských subjektov zamerané na odhaľovanie prípadov nelegálnej práce a nelegálneho zamestnávania za Policajný zbor vykonávali policajti Úradu hraničnej a cudzineckej polície Prezídia Policajného zboru a policajti jednotlivých krajských riaditeľstiev Policajného zboru.

Policajti Úradu hraničnej a cudzineckej polície Prezídia Policajného zboru sa počas kontrol zameriavali predovšetkým na vyhľadávanie štátnych príslušníkov tretích krajín s nelegálnym pobytom v Slovenskej republike a ďalšie porušovanie ustanovení zákona č. 404/2011 Z. z. a na vyhľadávanie a identifikáciu obetí obchodovania s ľuďmi v zmysle § 179 zákona č. 300/2005 Z. z. Trestný zákon v znení neskorších predpisov. Policajti krajských riaditeľstiev Policajného zboru poskytli kontrolným orgánom asistenciu pri vykonávaní kontrol v zmysle § 3 zákona č. 171/1993 Z. z. o Policajnom zbore v znení neskorších predpisov. Keďže útvary Policajného zboru nie sú kontrolným orgánom v zmysle zákona č. 82/2005 Z. z., zistenia porušenia zákazu nelegálneho zamestnávania boli realizované oprávnenými kontrolnými orgánmi.

Policajný zbor v spolupráci s inšpektorátmi práce skontroloval 315 podnikateľských subjektov a v spolupráci s úradmi práce 82 podnikateľských subjektov. V rámci uvedených kontrol, ktoré boli zamerané na dodržiavanie zákazu nelegálneho zamestnávania, kontrolu pobytu cudzincov a odhaľovanie obetí obchodovania s ľuďmi bolo skontrolovaných celkovo 1 853 fyzických osôb, z toho 1 089 občanov Slovenskej republiky a 764 cudzincov. Vykonanými kontrolami bolo zistených 38 subjektov, ktoré porušili ustanovenia zákona
č. 82/2005 Z. z. tým, že nelegálne zamestnávali 30 občanov Slovenskej republiky
a 117 cudzincov.

1. **Spoločné závery**

Kontrola dodržiavania zákazu nelegálnej práce a nelegálneho zamestnávania je jednou z priorít orgánov dozoru – inšpektorátov práce, ústredia práce a úradov práce, čo preukazuje zvýšený počet kontrol vykonaných v roku 2016 a aj ich výsledky.

V roku 2016 kontrolné orgány vykonali 25 931 kontrol zameraných na preverenie dodržiavania zákazu nelegálnej práce a nelegálneho zamestnávania, v rámci ktorých bolo skontrolovaných 23 416 zamestnávateľov a 60 349 fyzických osôb vykonávajúcich prácu na pracoviskách kontrolovaných zamestnávateľov. Vykonanými kontrolami bolo odhalených 1 311 zamestnávateľov, ktorí porušili zákaz nelegálneho zamestnávania tým, že nelegálne zamestnávali 2 924 fyzických osôb. Spoločné výsledky činnosti kontrolných orgánov
sú uvedené v prílohe k správe - tabuľka č. 1.

Počet vykonaných kontrol vykazuje rastúci trend v porovnaní s predchádzajúcimi tromi kalendárnymi rokmi. Počet vykonaných kontrol v roku 2016 (25 931) je v porovnaní s rokom 2015 (23 698) zvýšený o 9,42 %, v porovnaní s rokom 2014 (23 596) zvýšený o 9,9 % a v porovnaní s rokom 2013 (20 692) zvýšený o 25,32 %. Porovnanie počtov výkonov svedčí o zintenzívnení výkonov kontroly dodržiavania zákazu nelegálneho zamestnávania.

Výsledky vykonaných kontrol, t. j. počet odhalených nelegálne zamestnaných fyzických osôb je v porovnaní s výsledkami dosiahnutými v predchádzajúcich troch kalendárnych rokoch najvyšší. V roku 2016 bolo odhalených 2 924 nelegálne zamestnaných fyzických osôb, čo predstavuje v porovnaní s výsledkami dosiahnutými v roku 2015 (2 686) nárast o 8,86 %, v roku 2014 (2 335) nárast o 25,23 % a s rokom 2013 (1 323) nárast odhalených nelegálne zamestnaných fyzických osôb o 121,01 %.

Významným podielom prispeli k vyššie uvedeným výsledkom ÚKNZ – KOBRA, ktoré svojou činnosťou odhalili 2 042 nelegálne zamestnaných fyzických osôb, čo v percentuálnom vyjadrení predstavuje 69,84 %-ný podiel na celkových výsledkoch (2 924) (príloha k správe – tabuľka č. 2 a 2a ÚKNZ – KOBRA).

Počet 2 924 nelegálne zamestnávaných fyzických osôb zahŕňa 900 nelegálne zamestnaných žien a 2 024 nelegálne zamestnaných mužov, z toho 45 nelegálne zamestnaných mladistvých (od 15 do 18 rokov veku), 178 nelegálne zamestnaných štátnych príslušníkov tretích krajín s povolením na pobyt v Slovenskej republike a 42 príslušníkov tretích krajín bez povolenia na pobyt v Slovenskej republike (príloha k správe - tabuľka č. 2). Z uvedeného počtu príslušníkov tretích krajín bez povolenia na pobyt v Slovenskej republike bolo 27 prípadov vyhodnotených ako porušenie § 2 ods. 3 zákona č. 82/2005 Z. z., t. j. sa jednalo o štátnych príslušníkov tretích krajín, ktorí sa zdržiavali na území Slovenskej republiky v rozpore s osobitným predpisom (zákonom č. 404/2011 Z. z. a zákonom č. 480/2002 Z. z.) a ktorí vykonávali závislú prácu.

Z hľadiska rozdelenia odhalených nelegálne zamestnávaných osôb podľa pohlavia bol zistený prevažujúci podiel osôb mužského pohlavia. Podiel mužov tvoril 69,11 %-ný podiel na celkových zisteniach. Podrobné údaje o zisteniach nelegálneho zamestnávania fyzických osôb rozdelené podľa pohlavia obsahuje príloha k správe v tabuľke č. 2.

Najviac zistených porušení zákona č. 82/2005 Z. z. bolo odhalených v odvetví stavebníctva (787), v odvetví administratívnych a podporných služieb (465) a v odvetví veľkoobchodu a maloobchodu (407). Z hľadiska členenia zamestnávateľov podľa veľkosti zákaz nelegálneho zamestnávania najviac porušujú zamestnávatelia s počtom zamestnancov od 1 do 9, tzv. mikropodniky. Počet odhalených prípadov nelegálneho zamestnávania je najvyšší u zamestnávateľov s právnou formou podnikania spoločnosť s ručením obmedzeným (príloha k správe - tabuľky č. 4 až 6).

Po posúdení percentuálneho podielu odhalených porušení zákazu nelegálneho zamestnávania na počte kontrolovaných fyzických osôb v príslušnom odvetví boli ako rizikové vyhodnotené odvetvie činností v oblasti nehnuteľností (21,1 %), odvetvie administratívnych a podporných služieb (15,01 %), odvetvie finančných a poisťovacích činností (9,03 %) a odvetvie odborných vedeckých a technických činností (8,42 %). Rizikovými odvetviami sú aj odvetvia poľnohospodárstva, lesníctva a rybolovu (8,31 %) a odvetvie stavebníctva (8,2 %).

Počet, ako aj suma ukladaných pokút vykazuje v priebehu rokov 2013 – 2016 kontinuálny rast. V roku 2013 bolo orgánmi inšpekcie práce a úradmi práce uložených 441 pokút v sume 1 007 730 eur, v roku 2016 to bolo už 1 139 pokút v celkovej sume 4 144 800 eur,
čo predstavuje 311,3 %-ný nárast v sume ukladaných pokút a 158,28 %-ný nárast v počte ukladaných pokút (príloha k správe - tabuľka č. 9 a 10).

Z celkových výsledkov zisťovania nelegálneho zamestnávania vyplýva, že nelegálne zamestnávanie je stále závažný negatívny spoločensko-ekonomický problém, ktorý čo do počtu neznižuje svoju intenzitu ani napriek nárastu kontrolnej činnosti v tejto oblasti. Preto je potrebné zintenzívniť kontrolnú činnosť zameranú na odhaľovanie prípadov nelegálneho zamestnávania, a to najmä s dôrazom na odvetvia, zamestnávateľov, prípadne regióny, ktoré sa aj vzhľadom na informácie uvedené v tejto správe javia ako najviac kritické.